Air India is die vlagdraer en nasionale lugredery van Indië en word deur Air India Limited (AIL), 'n Indiese regeringsonderneming, besit. Die lugredery bedryf 'n vloot van Airbus- en Boeingvliegtuie en bedien verskeie plaaslike en internasionale roetes. Die hoofkantoor is in die Indian Airlines House in Nieu-Delhi gevestig. Air India het twee groot binnelandse spille by Indira Gandhi Internasionale Lughawe en Chhatrapati Shivaji Internasionale Lughawe, sekondêre spille by Chennai Internasionale Lughawe en Netaji Subhas Chandra Bose Internasionale Lughawe. Die lugredery het voorheen 'n spilpunt by Frankfurt se lughawe bedryf, wat op grond van die hoë onkoste gesluit is. Nou word nog 'n internasionale sentrum by die Dubai Internasionale Lughawe beplan. Air India bedryf tans 'n vloot van 113 vliegtuie (met nog 18 op bestelling), wat dit een van die grootste maak (volgens vlootgrootte) in Asië en die wêreld. Air India was eens die grootste operateur op die Indiese subkontinent met 'n markaandeel van meer as 60%. Wisselvallige finansiële prestasie en dienslewering, arbeidsonrus en die rampspoedige samesmelting met Indian Airlines forseer die redery af tot die vierde plek in Indië, naas laekostedraers soos Indigo, SpiceJet, en sy voldiensmededinger, Jet Airways.